40 ሺሕ ኪሎ ግራም ቡና ለግል ጥቅማቸው በማዋል የተጠረጠሩ የምርት ገበያ ድርጅት ባለሙያዎች ተከሰሱ
የኢትዮጵያ ምርት ገበያ ድርጅት የንብረት ክምችት ባለሙያ መሆናቸው የተገለጹ ሁለት ሠራተኞች፣ 40 ሺሕ ኪሎ ግራም የሚሆን ቡና በማጉደልና ለግል ጥቅማቸው በማዋል ክስ ተመሠረተባቸው፡፡ተከሳሾቹ የቡና መጋዘን ኢንቬንቶሪ ኮንትሮለር (የምርት ክምችት ተቆጣጠሪ) ባለሙያዎች ሆነው ሲሠሩ፣ በጋራ እንዲጠብቁ የተሰጣቸውን አደራ ወደጎን በመተው፣ ሕገወጥ ድርጊት መፈጸማቸውን የፌዴራል የሥነ ምግባርና ፀረ ሙስና ኮሚሽን ያቀረበባቸው ክስ ያብራራል፡፡ በመሆኑም ተከሳሾቹ በ2004 ዓ.ም. የቡና ምርት ዘመን ለገበያ እንዲቀርብ በመጋዘን ከተረከቧቸው 3.026 ሚሊዮን ኪሎ ግራም ውስጥ 18,792 ኪሎ ግራም ማጉደላቸውን፣ ከ11.9 ሚሊዮን ኪሎ ግራም ቡና ላይ 20,306 ኪሎ ግራም በድምሩ 39,099 ኪሎ ግራም ቡና በማጉደል ለግል ጥቅማቸው ማዋላቸውን ክሱ ይገልጻል፡፡ የጎደለው ቡና በገንዘብ ሲገመት 2,394,427 ብር የሚገመት መሆኑንም ክሱ ጠቁሟል፡፡ ተከሳሾቹ ክሱ የተመሠረተባቸው በሌሉበት መሆኑም ታውቋል፡፡